CELEX: 32018D1958
Language: hu
Date: 2018-12-06 00:00:00
Title: A Tanács (EU) 2018/1958 végrehajtási határozata (2018. december 6.) az EKB felügyeleti testülete elnökének kinevezéséről

12.12.2018   
               
               
                  HU
               
               
                  Az Európai Unió Hivatalos Lapja
               
               
                  L 315/25
               
            
         A TANÁCS (EU) 2018/1958 VÉGREHAJTÁSI HATÁROZATA
         (2018. december 6.)
         az EKB felügyeleti testülete elnökének kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 26. cikke (3) bekezdésére,
         mivel:
         
                     (1)
                  
                  
                     A Tanács 2013. október 15-én elfogadta az Európai Központi Banknak (EKB) a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló 1024/2013/EU rendeletet.
                  
               
                     (2)
                  
                  
                     Az EKB-ra ruházott feladatok teljeskörű megtervezését és végrehajtását a felügyeleti testületnek kell végeznie, amely az elnökből, az alelnökből, az EKB négy képviselőjéből, valamint a mechanizmusban részt vevő tagállamok illetékes nemzeti hatóságainak egy-egy képviselőjéből áll.
                  
               
                     (3)
                  
                  
                     A felügyeleti testületnek alapvető testületnek kell lennie az EKB által végzett felügyeleti feladatok ellátását illetően. Az 1024/2013/EU rendelet ezért hatáskört ruházott a Tanácsra, hogy kinevezze a felügyeleti testület elnökét és alelnökét.
                  
               
                     (4)
                  
                  
                     A Tanács a 2013/797/EU tanácsi végrehajtási határozattal (2)2013. december 16-án kinevezte a felügyeleti testület első elnökét. Az 1024/2013/EU rendelet 26. cikkének (3) bekezdése értelmében a felügyeleti testület elnökének megbízatása öt évre szól és nem megújítható.
                  
               
                     (5)
                  
                  
                     Az 1024/2013/EU rendelet 26. cikke (3) bekezdésének megfelelően, 2018. november 7-én, az EKB a felügyeleti testület meghallgatását követően Andrea ENRIA a felügyeleti testület elnökének kinevezésére vonatkozó javaslatot nyújtott be az Európai Parlamentnek, amely javaslat alapjául nyílt kiválasztási eljárás szolgált, olyan személyek közül, akik banki vagy pénzügyi területen elismert szakmai tekintéllyel és tapasztalattal rendelkeznek. Az Európai Parlament 2018. november 29- én jóváhagyta az említett javaslatot,
                  
               ELFOGADTA EZT A HATÁROZATOT:
         
            1. cikk
            A Tanács Andrea ENRIA-t nevezi ki az Európai Központi Bank felügyeleti testületének elnökévé a 2019. január 1-tól kezdődő ötéves időszakra.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
            E határozat rendelkezéseit 2019. január 1-jétől kell alkalmazni.
         
         
            Kelt Brüsszelben, 2018. december 6-án.
            
               
                  a Tanács részéről
               
               
                  az elnök
               
               H. KICKL
            
         
         
            (1)  HL L 287., 2013.10.29., 63. o.
         
         
            (2)  A Tanács 2013/797/EU végrehajtási határozata (2013. december 16.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendelet végrehajtásáról (HL L 352., 2013.12.24., 50. o.).